ભાજપ કોર કમિટીની ચૂંટણી પ્રચારકોની યાદીમાં સ્ટાર પ્રચારક પીએમ નરેન્દ્ર મોદી સ્વાભાવિક જ પહેલે નંબરે છે. જાહેરસભામાં પ્રજા સમક્ષ લઇ જવાની સફળતાઓ પણ મોદીની સફળતાઓ તરીકે ફ્રેમ થશે અને ગુજરાત ભાજપના નેતાઓને કેન્દ્રબિંદુમાં રાખતી જાહેરાતો નગણ્ય પ્રમાણમાં રહેશે તેમ નક્કી કરાયું છે. ‘હું મોદીનો માણસ છું’ એવી એડ કેમ્પેઇન પણ ચલાવાશે. ભાજપ એટલે નરેન્દ્ર મોદી એમ પક્ષના કેટલાક મોટા નેતાઓ મોઘમ કહેતાં હોય છે અને વિપક્ષ બૂમબરાડા પાડી નમોની તાનાશાહીના નામે આ મુદ્દો ચડાવે છે. ત્યારે આ વાત વાજતેગાજતે છીંડે એટલે કે પોસ્ટરોમાં ચડવાની છે. એમ તો ચૂંટણી પ્રચારકોની સ્ટાર યાદીમાં બીજા કેટલાક લોકભોગ્ય નેતાઓ અને ક્રમાનુસારી નેતાઓને સભાઓ સંબોધવાનો મોટો મોકો આપવામાં આવનાર છે. જેમાં અભિનેત્રી-કેન્દ્રીયપ્રધાન સ્મૃતિ ઇરાની, અભિનેતા-સાંસદ પરેશ રાવલ સહિત કેટલાક ફિલ્મી હસ્તીઓને પણ ભાજપ માટે કામે લગાડાશે.